নোয়াখালী-৪ (সদর-সূবর্ণচর) আসনে বর্তমান এমপি একরামুল করিম চৌধুরী ও নোয়াখালী -৫ (কোম্পানীগঞ্জ-কবিরহাট) আসনে আওয়ামীলীগের কেন্দ্রীয় সাধারন সম্পাদক, সড়ক ও সেতু মন্ত্রী ওবায়দুল কাদের প্রতিদ্বন্ধিতা করবেন। এছাড়া নোয়াখালী-১(চাটখিল-সোনাইমুড়ী), নোয়াখালী -২ (সেনবাগ-সোনাইমুড়ী একাংশ) ও নোয়াখালী - ৩ (বেগমগঞ্জ) আসনে আওয়ামীলীগের একাধিক শক্তিশালী প্রার্থী রয়েছে। এক কথায় সামাজিক, অর্থনৈতিকভাবে এসব আসনে কেউ কারো চাইতে কম নয়। নোয়াখালী-৬ (হাতিয়া) আসনে আওয়ামীলীগের বর্তমান এমপি আয়েশা ফেরদৌস ও তার স্বামী সাবেক এমপি মোহাম্মদ আলী মনোনয়ন প্রত্যাশী বলে জানা গেছে। চাটখিল আসনে বর্তমান এমপি এইচএম ইব্রাহিমের পাশাপাশি আরেক শক্তিশালী প্রার্থী ও প্রধানমন্ত্রীর ব্যক্তিগত সহকারী জাহাঙ্গীর আলমের নাম শোনা যাচ্ছে। দু’জনই এলাকার উন্নয়নে বেশ সচেতন। জাহাঙ্গীর আলম এলাকার উন্নয়নের পাশাপাশি গণসংযোগ, গরীব অসহায়দের সহযোগিতা প্রদান এবং কয়েক শ’ বেকারের কর্মসংস্থানের ব্যবস্থা করেন। এ আসনে সাবেক ছাত্রনেতা, তরুণ শিল্পপতি ও ম্যাপচৌ গ্রুপের এমডি জসিম উদ্দিন আরমানও মনোনয়ন প্রত্যাশী। সেনবাগ আসনে এমপি মোরশেদ আলমের পাশপাশি তমা গ্রুপের কর্ণধার ও সমাজসেবী আতাউর রহমান ভূঁইয়া মানিক, বাংলাদেশ অর্থনীতি সমিতির সাধারন সম্পাদক ড. জামাল উদ্দিন এফসিএ ও জাফর আহমদ চৌধুরীর নাম শোনা যাচ্ছে । বেগমগঞ্জ আসনে বর্তমান এমপি মামুনুর রশিদ কিরনের পাশাপাশি আরেক শক্তিশালী প্রার্থী শিল্পপতি ও সমাজসেবী মিনহাজ আহমেদ জাবেদ এর নাম ব্যাপকভাবে আলোচিত হচ্ছে। উল্লেখ্য, মিনহাজ আহমেদ জাবেদ জনপ্রতিনিধি না হয়েও বেগমগঞ্জের উন্নয়নে বলিষ্ঠ ভূমিকা পালন করেন।